Kahjuks on mitmed  vedajad ja ekspedeerijad loonud oma tegevusega müüdi, et vedude hinnad kujutavad endast olulist ärisaladust, millest ei tohi peale veoprotsessi kahe osapoole teada mitte keegi. Tegelikult on veoki ja treileri kilomeetri omahind suhteliselt hõlpsasti arvutatav ja igale tublile logistikule ka teada. Selleks on vaja omada ainult teatud ülevaadet veoki ja poolhaagise opereerimisega seotud püsiv- ja muutuvkulude baasist. Kõik muud ühikuhinnad on juba kilomeetrihinnast, veose mahust ja kaalust ning veoteekonna  pikkusest lähtuvalt tuletatavad. Mida rohkem hinnainfot portaalidesse üles laaditakse, seda läbipaistvamaks muutub kogu veoprotsess. Iseäranis oleks kasu atraktiivsete hindade ülesriputamisest nn spot vedude puhul ja juhtudel, kus reisi kulud on olemasolevate klientide veostega juba kaetud ja osaliselt vaba koormaruum võib toota veoki omanikule täiendavat kasumit.